Moet 'n testament die vereistes nakom om geldig te wees? - Jy en die RegJy en die Reg
Tuis › Artikels › Moet 'n testament die vereistes nakom om geldig te wees?
Testamente is baie belangrik. Groot familietwis kan met 'n behoorlike testament voorkom word. Die koste om 'n professionele persoon te nader om jou testament op te stel is baie minder as die uitgerekte koste van 'n hofsaak rakende 'n onverstaanbare en onprofessionele testament.
In hierdie artikel kyk ons na die hofsaak van die Van Vuuren-gesin, waar die susters en broer baklei het oor hul pa se testament. Die feite van die saak is soos volg: Op 7 Julie 2008 het die oorledene, mnr. DJ van Vuuren, die dokument wat betwis word, oorhandig aan sy sekretaresse, me Prinsloo, en vir haar gesê dat dit sy testament is en haar gevra om te teken as getuie. Die sekretaresse het die dokument onderteken en aan hom teruggegee. 'n Ander dame, me Kotze, het by 'n takkantoor van sy besigheid as rekenmeester vir hom gewerk. Hy het me Kotze dieselfde dag geskakel en haar meegedeel dat hy vir haar 'n afskrif van sy testament gaan faks en haar gevra om die dokument hoogs vertroulik te hou en dit by sy persoonlike dokumente te liasseer.
Na sy dood in 2014, vyf-en-'n-halfjaar na die dokument opgestel is, het me Kotze die dokument uit die liasseerkabinet gaan haal en dit aan sy twee dogters se prokureur oorhandig. In hierdie dokument laat hy al sy besittings aan sy twee dogters na. Hy het die dokument onderteken en sy sekretaresse het dit onderteken.
Die een broer opponeer egter hierdie testament en voer aan dat dit ongeldig is, omdat dit nie voldoen aan die vormvereistes van 'n testament soos uiteengesit in die Wet op Testamente , Artikel 2(1), nie. Hy voer verder aan dat die boedel dus inderdaad intestaat vererf moet word, in welke geval die twee broers saam met die susters sal erf.
Die regter sit eers die vormvereistes vir 'n testament uiteen, naamlik dat die testament heel onderaan onderteken moet wees deur die testateur en in die teenwoordigheid van twee of meer bevoegde getuies. Sulke getuies moet die testament in die teenwoordigheid van mekaar en die testateur onderteken. Dit is dus baie duidelik dat die dokument wat opgestel was, in vele opsigte nie voldoen het aan die vormvereistes wat die Wet op Testamente daarstel nie.
Die hof wys ook daarop dat sub-artikel 3 onder artikel 2 bepaal dat 'n testament ook geldig kan wees, selfs al is daar nie aan die vormvereistes voldoen nie. Die werklike toets om te kyk of 'n testament geldig is, is die vraag of die oorledene die nodige bedoeling gehad het en dat dit opgestel en geteken is met die doel dat hierdie dokument sy finale wil en testament moes wees.
Die vraag voor die hof was dus of die testateur bedoel het dat hierdie dokument sy testament moet wees? Verder sê die regter ook dat die woorde van die dokument geen twyfel laat oor wat die testateur se bedoeling was toe hy die testament opgestel het nie. Die bedoeling was duidelik dat dit 'n testament moet wees. Die regter bevind ten gunste van die twee dogters en beveel dat die dokument as 'n testament beskou moet word, al voldoen dit nie aan al die vereistes nie.